Naď, Jaroslav, minister obrany SR (2020-06-03):
Nepôjdem do nejakých invektív, už sa ma, už ma to nebaví. Počúval som veľmi dôkladne, čo ste povedali. Od pána Kuffu som si zapamätal len to, že dva roky na vojne čakal agresora zo západu a nakoniec prišiel z východu. (Ruch v sále.) Od pána Kotlebu (ruch v sále), od pána Kotlebu, už sme sa bavili a ja naozaj oceňujem veľmi konštruktívnu diskusiu, ktorú sme mali vo výbore, a musím povedať, že už vtedy som vás upozornil na to, že nehovorte o tom časovo neobmedzenom mandáte, pretože všetky operácie, ktoré máme, máme s časovo neobmedzeným mandátom. A toto bol aj jediný prípad práve kvôli politikárčeniu SNS, ktorý nám spôsoboval z hľadiska obranného plánovania problémy, a preto sme napravili vlastne nesystémové, nesystémový krok môjho predchodcu a dali sme tam časovo neobmedzený mandát, tak ako máme vo všetkých iných operáciách, kde pôsobia ozbrojené sily Slovenskej republiky. Vy hovoríte, pán poslanec, že ide o provokáciu ničím nevyprovokovanú. Ja hovorím, že ide o prosbu Lotyšov, Estóncov, Litovcov a Poliakov, aby tam Aliancia dala vojsko, pretože sa boja toho, že Rusi budú pokračovať tam, kde skončili, zatiaľ na Ukrajine. Áno, zobrali ten Krym, vy tuto hovoríte, neviem kto, že však Krym patril predtým Rusom. No a predtým patril Tatárom a Rusi im ho zobrali vojnou. A pôjdeme kde ešte naspäť do minulosti? Jednoducho, územie bolo stanovené a v území, ako je stanovené, tak bolo násilne, bol Krym násilne zobraný, čo v konečnom dôsledku síce s asi polročným oneskorením, ale priznal aj pán prezident Putin, keď povedal, že, samozrejme, že tam tých vojakov poslal, takisto ako priznal, že na východe a juhovýchode Ukrajiny bojujú Rusi, ozbrojené sily Ruskej federácie, akurát že len, že sú na dovolenke. A on za to nemôže, že čo oni na tej dovolenke robia. To sú slová pána prezidenta Putina, ktoré povedal v živom televíznom vysielaní vysielanom všade. No, a už len k tomu, že či nám za to, či nám to za to stojí, že tam vysielame napríklad aj to delostrelectvo. Áno, musím povedať, že vysielame delostrelectvo, čo, mimochodom, je vyslanie príspevku s veľmi vysokou pridanou hodnotou z hľadiska spôsobilosti. Poprosili nás o to Kanaďania, ktorí tam mali delostrelectvo doteraz a jednoducho oni potrebujú tiež spraviť nejaké technologické postupy so svojím delostrelectvom po nasadení, a tak nás požiadali, že vedia o tom, že máme kvalitné húfnice Zuzana. A my sme radi, že ich tam môžeme ukázať, lebo okrem iného to môže výrazným spôsobom napomôcť nášmu obrannému priemyslu a tým pádom sa nám zďaleka vrátia tie peniaze, ktoré, ktoré vynakladáme na to, že tam tých vojakov pošleme. Problémy ústrednej vojenskej nemocnice, prosím vás pekne, to mi tu ani nehovorte, naozaj. Pretože tie problémy ústrednej vojenskej nemocnice sú zásadné a dlhodobé napriek tomu, že tu je jedna špičková nemocnica, ale sú zásadné a dlhodobé kvôli tým manažmentom, ktoré za rôznych vlád tam boli a ktorí dlhodobo tú nemocnicu vykrádali. A pokiaľ dnes niekto sedí v tomto parlamente a dlhodobo pôsobí v tej nemocnici, ani raz sa k tomu neozval, tak radšej nech je veľmi, veľmi ticho. Chcem vám všetkým poďakovať za diskusiu, pretože ja som rád, že tá diskusia prebehla aj takým štýlom, ako prebehla. Ako to spieva Jožo Ráž, že oblečme si dresy, nech každý vidí, že kto za koho kope. Ja som veľmi rád, že mám takú veľkú podporu nielen v poslaneckých kluboch koaličných strán, ale aj v poslaneckom klube SMER-u, ktorý podľa mojich informácií bude minimálne veľkou väčšinou hlasovať za toto vyslanie a ukázalo sa to už aj vo výboroch. Som za to vďačný, pretože okrem pár indivíduí, ktoré tam pôsobia, drvivá väčšina tých poslancov vedia geopoliticky, kam patríme, a tak ako poslanecký klub náš a iné, ktoré boli, hlasovali v minulosti za to vyslanie, keď to navrhoval, navrhoval predchádzajúci premiér alebo vláda predchádzajúceho premiéra, tak takisto verím, že smeráci zahlasujú za toto. Vedia, že to je správne rozhodnutie. A rovnako tak viem a som o tom presvedčený, že aj poslanci hnutia SME RODINA zahlasujú za to, pretože keď som sa s nimi o tom rozprával, tak proti tomu nemajú absolútne nič. Vážení priatelia a kolegovia, ďakujem vám veľmi pekne za podporu, za vaše slová, za dobrú diskusiu a veľmi sa teším na ďalšiu spoluprácu v tomto volebnom období. Ďakujem pekne. (Potlesk.)